Papa Franjo u izbjegličkom kampu u Banguiju, u Srednjoafričkoj Republici; 29. studenoga 2015. godine – ANSA

Primiti, zaštititi, promicati i integrirati selioce i izbjeglice – srž je poruke pape Franje za Svjetski dan selilaca i izbjeglica 2018., koji će biti obilježen 21. siječnja sljedeće godine. Papa je nazvao ‘znakom vremenâ’ žalosno stanje brojnih selilaca koji bježe od rata i siromaštva. Spomenuo je, osim toga, svoj pohod Lampedusi, na samom početku svojega papinstva, te ustanovljenje, u Vatikanu, posebnoga odjela posvećenoga migrantima, koji vodi on osobno.

Svaki stranac koji kuca na naša vrata prigoda je za susret s Isusom Kristom – napisao je Sveti Otac podsjećajući na 25. poglavlje Matejeva evanđelja, a potom istaknuo veliku odgovornost koju Crkva namjerava podijeliti sa svima, kako bi izrazila brigu za migrante.

U poruci su istaknute četiri točke, odnosno četiri riječi utemeljene na načelima crkvenoga nauka. Prva je riječ „primiti“. Papa je istaknuo da je hitno potrebno pružiti seliocima i izbjeglicama veće mogućnosti za siguran i legalan ulazak u odredišne zemlje. Papa Franjo traži da se pojednostavi izdavanje ‘humanitarnih vizâ’ i podupru ponovna spajanja obitelji, te ističe da je potrebno otvoriti humanitarne koridore za najosjetljivije izbjeglice.

Osim toga, kritizirao je skupna protjerivanja selilaca i izbjeglicâ, posebice kada ih se tjera u zemlje koje im ne jamče poštovanje temeljnih pravâ. Načelo središnjega položaja ljudskoga bića obvezuje da se osobna sigurnost uvijek stavi ispred one nacionalne. Zbog toga je potrebno – stoji u poruci – nastojati dati prednost alternativnim rješenjima smještaju u zatvor onih koji dođu na nacionalni teritorij bez dopuštenja.

Papa je potom istaknuo riječ ‘zaštititi’. Ta zaštita započinje „u domovini“ i trebala bi biti nastavljena „u zemlji doseljenja“ – primijetio je te potaknuo na vrjednovanje sposobnosti i stručnosti migranata koji u zemlji prihvata trebaju imati slobodu kretanja i mogućnost za rad. Papa Franjo nije zaboravio istaknuti i zaštitu maloljetnih migranata koji imaju pravo na školovanje i na život sa svojom obitelji, izbjegavajući svaki oblik zatvaranja. Poštujući opće pravo na državljanstvo, ono se ima priznati i primjereno potvrditi svim dječacima i djevojčicama u trenutku rođenja – napomenuo je papa Franjo te spominjući nemali broj apolita među migrantima, primijetio da se ta pojava može riješiti zakonom o državljanstvu u skladu s međunarodnim pravom.

Potom je došao red na riječ ‘promicati’ koja – kako je istaknuo Sveti Otac – znači da svim migrantima treba omogućiti takve uvjete da se mogu realizirati kao osobe. Pritom je ohrabrio društveno-radno uključivanje migranata, te pohvalio nastojanja brojnih zemalja u svrhu međunarodne suradnje. Međutim, – prema Papinim riječima – u raspodjeli takve pomoći valja voditi računa o potrebama zemalja u razvoju koje primaju vrlo veliki broj izbjeglicâ i selilaca.

Posljednja riječ koju je istaknuo papa Franjo jest ‘integrirati’. Pritom je odmah napomenuo da integracija nije asimilacija koja vodi do nestanka ili zaborava vlastitoga kulturnog identiteta. Riječ je o dužem postupku koji može biti ubrzan davanjem državljanstva nevezanoga za gospodarske i jezične uvjete. Papa je, osim toga, ponovno zatražio da se podupire kultura susreta, te zajamčio da je Crkva raspoloživa da se i sama zauzme na tom području.

Kako bi se postigli očekivani rezultati – upozorio je – prijeko je potreban prinos političke zajednice i građanskoga društva. Stoga je potaknuo političke vođe da konkretiziraju opća načela koja su nedavno prihvaćena u sjedištu Organizacije ujedinjenih naroda (Global compact) , od kojih je jedno posvećeno izbjeglicama, i jedno seliocima. Sljedeći su mjeseci povlaštena prigoda za predstavljanje i podupiranje konkretnoga djelovanja koje sam sažeo u te četiri riječi – napomenuo je papa Franjo na kraju poruke.

Radio Vatikan